रेवण्णा उमादेवी नागराज

रेवण्णा उमादेवी नागराज (जन्म: ११ फेब्रुवारी, १९६५), ही इंग्रजी बिलियर्ड्स आणि स्नूकरची एक राष्ट्रीय स्तरावरील भारतीय खेळाडू आहे. ती जागतिक महिला बिलियर्ड ची २०१२ सालची विजेता  तसेच सहा वेळा भारतीय राष्ट्रीय बिलियर्ड्स विजेता आहे.
 लंडन येथे २०१२ साली झालेल्या बिलियर्ड्स चॅम्पियनशिपमध्ये जागतिक क्रमवारीत १३ व्या स्थानावर असलेल्या इवा पाल्मियसला हरवून उमादेवी विश्वविजेता बनली होती.

 जीवन 
उमादेवीचा जन्म १९६५ मध्ये कर्नाटक राज्यात झाला. बंगळूर येथे टायपिस्ट म्हणून काम करत असताना, ती 'कर्नाटक सरकारी सचिवालय क्लब' येथे टेबल टेनिस खेळण्यासाठी जात असे. एक दिवस, उमदेवी टेबल टेनिस खेळण्यासाठी क्लब मध्ये गेली होती. परंतु टेनिस खेळण्यासाठी तिचा नंबर यायला अजून वेळ होता. बराच वेळ वाट पाहत असताना कंटाळून जाऊन तिने आपला मोर्चा बिलियर्ड्स खेळाकडे वळवला. कालांतराने टेनिस ऐवजी तिचा बिलियर्ड्स मध्ये रस निर्माण झाला. पुढे ती या खेळात प्रवीण बनली आणि त्यानंतर तिने परत कधी मागे वळून पाहिले नाही. या खेळात तिला अरविंद सावूर, एस. जयराज आणि एम.जी. जयराम सारख्या प्रसिद्ध बिलियर्ड्स खेळाडू आणि प्रशिक्षकांकडून मार्गदर्शन लाभले.

२०१२ मध्ये, उमादेवीने जागतिक बिलियर्ड्स चॅम्पियन तसेच ८ बॉल पूल राष्ट्रीय चॅम्पियनचा किताब जिंकला. उमादेवी आंतरराष्ट्रीय स्तरावरील बिलियर्ड्स स्पर्धांमध्ये अव्वल स्थान मिळविण्यासाठी नियमित सराव करत असते. यातील अनुभवामुळे तिने निवृत्तीनंतर संबंधित क्रीडा क्षेत्रात क्रीडा प्रशिक्षक बनून उदयोन्मुख क्रीडापटूंना उत्तम बिलियर्ड्स पटू बनवण्याचा ठाम निर्णय घेतला.

 पुरस्कार आणि सन्मान 
 २००९ मध्ये कर्नाटक सरकारने बिलियर्ड्समधील योगदानाबद्दल तिला एकलव्य पुरस्काराने सन्मानित केले.
 २०१२ मध्ये ती जागतिक बिलियर्ड्स चॅम्पियन आणि ८ बॉल पूल राष्ट्रीय चॅम्पियन बनली.
 २०१७ च्या नारी शक्ती पुरस्कारासाठी भारतातील एकूण ३० विजेता महिलांच्या यादीत तिचा समावेश झाला. ८ मार्च २०१८ साली भारताचे तत्कालीन राष्ट्रपती रामनाथ कोविंद यांच्या हस्ते तिला नारी शक्ती पुरस्कार प्रदान करण्यात आला.

इवलेसे|राष्ट्रपती रामनाथ कोविंद यांच्या हस्ते नारी शक्ती पुरस्कार स्वीकारताना

 संदर्भ 

वर्ग:इ.स. १९६५ मधील जन्म
वर्ग:हयात व्यक्ती
वर्ग:नारी शक्ती पुरस्कारविजेते
वर्ग:स्त्री चरित्रलेख